‘Rasmal’ regering nou ook by IAO verklaDirk Hermann by die Internasionale Arbeidsorganisasie (IAO) in Genève. (Foto: Verskaf) Solidariteit het Woensdag ŉ klag teen die regering se raswette by die Internasionale Arbeidsorganisasie (IAO) in Genève, Switserland, ingedien. Die klag fokus spesifiek op rassewetgewing soos van toepassing in die werkplek en volg kort nadat die organisasie Maandag ŉ klag teen die regering by die Verenigde Nasies se Komitee vir die Uitskakeling van Rassediskriminasie (CERD) ingedien het. Die klag by die IAO is ingevolge Resolusie 111 van die IAO, wat rassediskriminasie verbied, ingedien. Dirk Hermann, bestuurshoof van Solidariteit, sê enige vorm van regstellende aksie behoort as ŉ uitsondering hanteer te word en moet aan streng vereistes voldoen. Dit moet tydelik wees, regstelling tot gevolg hê en mag nie tot aparte regte vir aparte groepe lei nie. Indien die regstellende aksie nie hieraan voldoen nie, is dit onbillike rassediskriminasie wat verbied moet word. “Suid-Afrika oortree hierdie resolusie op talle vlakke,” sê Hermann. Dirk Hermann en Anton van der Bijl by die Internasionale Arbeidsorganisasie (IAO) in Genève. (Foto: Verskaf) Hy vorm deel van ŉ span wat tans verskeie Europese lande besoek om met politici van oor die hele spektrum te vergader oor die Suid-Afrikaanse regering se beleid oor ras. “Die beleid van absolute rasseverteenwoordiging lei daartoe dat regstelling niks meer met regstelling te doen het nie, maar alles met ras. Dit bring ook mee dat die regstelling permanent is,” sê Hermann. Anton van der Bijl, hoof van Solidariteit se regsdienste, sê die IAO-grondwet laat vakbonde toe om ŉ klag teen ŉ regering by die IAO in te dien indien ŉ resolusie van die liggaam oortree word. Indien die IAO in Solidariteit se guns bevind, sal die regering verplig wees om wetgewing daarvolgens aan te pas. Solidariteit se klag steun sterk op die Menseregtekommissie (MRK) se gelykheidsverslag wat bevind het dat die Wet op Billike Indiensneming nie aan grondwetlike en internasionale verpligtinge voldoen nie. Die kommissie se gelykheidsverslag het ook aanbeveel dat regstellende aksie meer genuanseerd toegepas moet word en nie net op ras gegrond moet wees nie. Dit moet eerder behoefte in ag neem, aldus Hermann. Solidariteit versoek nou die IAO se komitee van kundiges om onder meer aan te beveel dat Suid-Afrika dié genuanseerde benadering tot regstellende aksie volg en vra ook die komitee om aan te beveel dat ras nie die bepalende faktor moet wees nie. “Suid-Afrika is die mees rasgereguleerde land in die wêreld. Ons durf nie toelaat dat dit normaal raak nie. Internasionale resolusies en klagte help om ŉ internasionale spieël voor die abnormaliteit van die Suid-Afrikaanse rassebedeling te hou,” sê Hermann.